**Informatīvais ziņojums par**

**2021. gada 22. janvāra neformālajā Eiropas Savienības izglītības ministru tiešsaistes sanāksmē izskatāmajiem jautājumiem**

2021. gada 22. janvārī notiks neformālā Eiropas Savienības (turpmāk – ES) izglītības ministru tiešsaistes sanāksme, kurā plānota ministru diskusija par tēmu “**Ceļā uz Porto Sociālo lietu samitu – izglītības ieguldījums”.**

Šī diskusija paredzēta, lai saņemtu izglītības ministru viedokli un tādējādi atbalstītu gatavošanos Portugāles prezidentūras ES Padomē organizētajam Sociālo lietu samitam, kas notiks šī gada 7. un 8. maijā Porto.

2017. gada 17. novembrī Gēteborgā notika Sociālo lietu samits, kur tika panākta vienošanās par Eiropas sociālo tiesību pīlāra izveidi. Eiropas sociālo tiesību pīlārā ir izklāstīti 20 principi taisnīgākai, iekļaujošākai ES. Vairojot dalībvalstu vienotību un rādot ceļu, kā uzlabot ikdienas dzīvi, nodarbinātību un sociālo labklājību, šis pīlārs darbojas par labu pilsoņiem un noturīgai ekonomiskajai izaugsmei.

Šajā neformālajā ES izglītības ministru sanāksmē uzsvars tiek likts uz diskusiju par 1., 4. un 11. pīlāra principu. 1. princips “**Vispārējā un profesionālā izglītība un mūžizglītība**” nosaka, ka ikvienam ir tiesības uz kvalitatīvu un iekļaujošu izglītību mūža garumā, saglabājot un iegūstot prasmes, kas pilnā mērā ļauj piedalīties sabiedrības dzīvē un veiksmīgi iekļauties un pielāgoties izmaiņām darba tirgū. 4. princips “**Aktīvs atbalsts nodarbinātībai**” nosaka, ka ikvienam ir tiesības uz savlaicīgu un individuāli pielāgotu palīdzību, lai uzlabotu nodarbinātības iespējas, kā arī tiesības saņemt atbalstu darba meklējumiem, mācībām un pārkvalifikācijai. 11. princips “**Bērnu aprūpe un atbalsts bērniem**” nosaka, ka bērniem ir tiesības uz kvalitatīvu agrīno pirmsskolas izglītību un aprūpi, aizsardzību pret nabadzību, kā arī bērniem no nelabvēlīgas vides ir tiesības uz īpašiem pasākumiem vienlīdzīgu iespēju veicināšanai.

ES dalībvalstis ir izvirzījušas mērķi līdz 2025. gadam izveidot Eiropas izglītības telpu, atbalstot iespējas mācīties un strādāt visā Eiropā, kā arī veidojot elastīgas un tālredzīgas izglītības sistēmas. Arī Digitālās izglītības rīcības plāns un Eiropas prasmju programma ilgtspējīgai konkurētspējai, sociālajam taisnīgumam un noturībai vēl vairāk stiprina izglītības ieguldījumu Eiropas sociālo tiesību pīlāra īstenošanā.

Covid-19 pandēmija un tās sociālekonomiskās sekas ir radījušas bezprecedenta izaicinājumu ES un dalībvalstīm, pieprasot steidzamas, izlēmīgas un visaptverošas atbildes un pasākumus, kā reaģēt un atgūties no krīzes. Svarīgi stiprināt Eiropas noturību, kā arī pilsoņu uzticību Eiropas sociālajam modelim, attīstot solidaritātes, konverģences un kohēzijas vērtības, kā arī spēju koordinēti rīkoties, lai atgūtos no krīzes. Diskusiju dokumentā uzsvērts, ka izglītības jomā īpaša uzmanība jāpievērš ieguldījumiem kvalitatīvas izglītības, tai skaitā profesionālās izglītības, attīstībā, jāstiprina ES kā vieta, kur tās jaunieši saņem vislabāko izglītību un var mācīties, lai atrastu darbu gan ES, gan ārpus tās robežām.

Ņemot vērā Porto Sociālo lietu samita galveno mērķi un to, ka viena no galvenajām tēmām, kas tiks skatīta Sociālo lietu samita laikā būs “prasmes un kvalifikācijas”, **ES izglītības ministri šī gada 22. februāra tiešsaistes sanāksmē tiek aicināti diskutēt par šādiem jautājumiem:**

1. *Kādi, jūsuprāt, ir vissvarīgākie izglītības sistēmas sasniegumi kopš Eiropas sociālo tiesību pīlāra izsludināšanas Gēteborgas Sociālo lietu samitā, jo īpaši saistībā ar tā pirmo, ceturto un vienpadsmito principu?*

Latvijā kopš Gēteborgas samita 2017. gadā lielākās pārmaiņas saistītas ar vispārējās un profesionālās izglītības satura reformu. Ir pilnveidots mācību saturs vispārējā izglītībā, nodrošināts metodiskais atbalsts un uzsākta pakāpeniska kompetencēs balstīta mācību satura ieviešana.

Svarīga ir tāda pirmsskolas izglītība un aprūpe, kas nākotnē palīdz novērst nevienlīdzību mūžizglītībā. Latvijā ieviestā agrīnās intervences programma ir viens no veidiem, lai savlaicīgi apzinātu un mazinātu bērnu uzvedības problēmas esošajā un vēlākajos vecumposmos. Šajā programmā Latvijā uzsvars tiek likts uz uzvedības maiņu bērniem, viņu vecākiem un pedagogiem, lai novērstu nevēlamu uzvedību. Visefektīvākos rezultātus uzvedības problēmu mazināšanā var sasniegt jau no četru gadu vecuma intensīvi trenējot bērnu sociālās prasmes un vienlaikus stiprinot vecāku un pedagogu iemaņas disciplinēt bērnus.

Nozīmīgs pilnveidotā mācību satura un pieejas īstenošanas princips ir iekļaujošas izglītības pieeja. To iespējams īstenot, atzīstot, novērtējot un nodrošinot skolēnu dažādās mācīšanās vajadzības, izmantojot daudzveidīgas metodes un pieejas, atvērtu komunikāciju, kā arī veidojot skolā drošu un atbalstošu vidi un nepieļaujot diskrimināciju. Nozīmīgi resursi tiek veltīti mācību un metodisko līdzekļu izveidei bērniem ar speciālām vajadzībām, kā arī tiek domāts par to, kā atbalstīt pedagogus iekļaujošas izglītības īstenošanai un kā pilnveidot skolotāju prasmes strādāt ar bērniem ar daudzveidīgām mācīšanās vajadzībām.

Nozīmīga ir skolotāju un akadēmiskā personāla loma kvalitatīva un mūsdienīga izglītības procesa nodrošināšanai, tādējādi Latvijā šobrīd tiek veidota jauna pedagogu izglītības sistēma un izstrādāts jauns akadēmiskās karjeras modelis.

Kvalitatīva un iekļaujoša profesionālā izglītība mūžizglītības kontekstā un savienojumā ar virzību uz inovāciju un izcilību ir Latvijas prioritāte profesionālajā izglītībā. Latvijā turpinās vērienīgi profesionālās izglītības sistēmas pilnveides procesi, lai paaugstinātu profesionālās izglītības kvalitāti, pievilcību un atbilstību darba tirgus vajadzībām, veicinātu izglītojamo interesi par profesionālo izglītību, ļaujot ikkatram īstenot savu potenciālu gan mācību procesā, gan darba dzīvē. Galvenie īstenotie pasākumi ietver: profesionālās izglītības iestāžu tīkla sakārtošanu, infrastruktūras modernizēšanu, pedagogu profesionālo kompetenču pilnveidi, karjeras atbalsta pasākumu īstenošanu, izglītības programmu kvalitātes paaugstināšanu, tajā skaitā īso, uz darba tirgus pieprasījumu orientēto profesionālās izglītības programmu īstenošanu un pakāpenisku pāreju uz modulārām programmām, darba vidē balstītu mācību īstenošanu, kā arī prakšu kvalitātes uzlabošanu un inovatīvu pieeju attīstīšanu profesionālajā izglītībā. Īstenotā profesionālās izglītības reforma ietver virkni pasākumu, kas ir virzīti uz elastīgu un individuālām vajadzībām pieskaņojamu kvalitatīvu izglītības procesu.

Šī reforma Latvijā tiek īstenota kopsolī ar Eiropas profesionālās izglītības prioritātēm, atzinīgi vērtējot kopējo virzību uz Eiropas izglītības telpu, kas mūsu izpratnē vērtējams kā liels kopējā darba panākums.

Stratēģiskie ieguldījumi infrastruktūrā un cilvēkresursos, tai skaitā ES fondu atbalsts, ir ļāvuši radīt priekšnoteikumus kvalitatīvai, iekļaujošai, elastīgai un uz inovāciju vērstai izglītības sistēmai, nākotnē aizvien vairāk koncentrējoties uz digitāliem un ilgtspējīgiem zaļajiem risinājumiem un Eiropas līmeņa sadarbību, tai skaitā iekļaujoties Eiropas universitāšu un Eiropas profesionālās izglītības izcilības centru platformās un turpinot labas prakses apmaiņu. To visu nodrošina gan *Erasmus* programmas sniegtās iespējas, gan ES dalībvalstu sadarbība. Piemēram, profesionālās izglītības jomā 2020. gadā pieņemot tādus būtiskus Eiropas līmeņa dokumentus kā Padomes secinājumus un Osanbrikas deklarācija, sniedzot ieguldījumu arī virzībā uz Sociālo tiesību pīlāra izvirzīto uzdevumu sasniegšanu.

1. *Lai stiprinātu Eiropas sociālo modeli, pīlāra īstenošanu un Eiropas atveseļošanos no Covid-19 krīzes, kādi, jūsuprāt, ir galvenie pasākumi, kas jāveic, sākot no pirmsskolas izglītības līdz pieaugušo izglītībai, ieskaitot profesionālo izglītību, kā arī augstākajā izglītībā, ES, valstu un reģionālā līmenī, lai nodrošinātu, ka neviens neatpaliek?*

Dalībvalstīm un iesaistītājām personām jāsadarbojas, lai augstas kvalitātes, inovatīva un iekļaujoša izglītība spētu atbalstīt ne tikai ekonomisko izaugsmi un augsti kvalificētu darba spēku, bet arī attīstību sociālajā un kultūras jomā. Lai gūtu panākumus un spētu pielāgoties nākotnes ekonomikas un sociālajām pārmaiņām, iedzīvotājiem ir jābūt ar atbilstošām prasmēm, kompetencēm un attieksmi. Izglītība ir stūrakmens ne tikai cilvēka profesionālajai, bet arī individuālajai un pilsoniskās apziņas attīstībai.

Latvijā ilgtspējīgas un uz nākotni vērstas izglītības sistēmas veidošana ir augstākā līmeņa prioritāte, vēl lielāku nozīmi gūstot Covid-19 izraisītās pandēmijas kontekstā. Vienlaikus, Latvijā noslēdzas darbs pie Izglītības attīstības pamatnostādņu 2021.-2027. gadam izstrādes. Svarīgi, lai, plānojot nākotnes ieguldījumus, tiktu ņemta vērā nesen iegūtā pieredze rast tūlītējus risinājumus strauji mainīgos apstākļos un grūti prognozējamās situācijās. Tas liek domāt par vēl lielāku mācību procesa elastības un individualizācijas pakāpi, par digitāliem risinājumiem un visu iesaistīto pušu aizvien pieaugošu kompetenci ne vien darbam digitālā vidē, bet arī spēju rast risinājumus neparedzamās situācijās, tai skaitā efektīvi lietojot kritiskās domāšanas pieejas.

Kā īpaša mērķa grupa ir izdalāmi pedagogi, kuriem jāsniedz aizvien pieaugošs atbalsts, lai plānotie politikas pasākumi tiktu ieviesti visefektīvākajā veidā, ņemot vērā gan digitālo risinājumu sniegtās iespējas, gan mūžizglītības procesu noteiktās prasības, nodrošinot mācību un darba procesu sasaisti un nepārtrauktu atjaunotni ne vien saskaņā ar darba tirgus un sabiedrības procesu dinamiku un attīstību, bet arī atbalstot harmonisku un sociāli aktīvu personību veidošanos savas valsts izaugsmei.

Eiropas atveseļošanās spējas un noturība lielā mērā ir atkarīga no tā, vai iedzīvotājiem ir darba tirgum nepieciešamās prasmes un cik efektīvi šīs prasmes tiek izmantotas. Liels izaicinājums Eiropā ir līdzsvarot šos aktuālos jautājumus ar ilgtermiņa risinājumiem.

2020. gada maijā Latvija pieņēma “Stratēģiju Latvijai Covid-19 krīzes radīto seku mazināšanai”. Ņemot vērā Covid-19 krīzes radītās izmaiņas globālajā ekonomikā, kā arī izmantojot Latvijas tautsaimniecības priekšrocības un izaicinājumus, ir jārada jaunas iespējas uzņēmējiem, iedzīvotājiem, uzsvaru liekot uz inovāciju, digitālo transformāciju, mūžizglītību, orientējoties uz ekonomikas strukturālām pārmaiņām, mērķtiecīgi pielāgojot valsts atbalsta mehānismus.

Šajā laikā globāli mainās izglītības paradigma, arī skolās un augstskolās iegūtajām profesijām un kvalifikācijām. Arī augstākās izglītības iestādēs jāsekmē uz mūžizglītību vērsta pieeja, tai skaitā plašāk piedāvājot tādas mācību iespējas, kas būtiski uzlabotu profesionālās zināšanas un prasmes tiem augstskolu absolventiem, kas augstāko izglītību ieguvuši pirms 20 un vairāk gadiem.

Īstermiņa stratēģijas mērķis Covid-19 krīzes seku mazināšanai ir mazināt tās negatīvo ietekmi uz ekonomiku un uzņēmējdarbību, ieguldot esošajās prasmēs un veicinot jaunu prasmju apgūšanu, bet ilgtermiņā panākt strukturālas izmaiņas uz produktivitāti un zināšanām balstītā preču un pakalpojumu eksportā. Nodarbināto un bezdarbnieku pārkvalificēšanai un aktīvai kvalifikācijas celšanai jākļūst par neatņemamu daļu no atveseļošanās plāniem, kas paredz īstermiņa un ilgtermiņa risinājumus. Ieguldījumiem cilvēkkapitālā ir galvenā loma ilgtermiņa mērķu sasniegšanā, tam nepieciešams pārorientēt pieaugušo izglītības piedāvājumu, un jānodrošina atbilstoša finansējuma pieejamība pētniecībai un attīstībai.

1. *Kādā veidā izglītība, kā arī iesaistīto pušu iesaistīšanās palīdz uzsvērt Eiropas pīlāra lomu Eiropas atveseļošanā pēc Covid-19 krīzes un izmantot zaļo un digitālo pāreju?*

Pašlaik ES notiek darbs pie Atveseļošanas un noturības mehānisma plāna, kur Latvija kā vienu no ieguldījumu uzsvariem ir izvēlējusies uzsvaru uz digitalizācijas un digitālo prasmju attīstību, kas atbilst Sociālo tiesību pīlāra pirmajam un ceturtajam principam.

ES valstīm, tostarp Latvijai, izaicinājums ir prasmju pilnveides un jaunu prasmju apguves nodrošināšana Covid‑19 krīzes seku mazināšanas nodrošināšanai, kad liela daļa nodarbināto ir zaudējusi darbu vai tai ievērojami samazināts darba laiks, īpaši pakalpojumu nozarē. Vienlaikus, Covid-19 ilgtermiņa ietekme uz darba tirgu, kā arī digitālās transformācijas paātrināšanās, rada nepieciešamību pēc atbalsta nodarbinātajiem pārstrukturēties profesijās, kuras būs pieprasītas turpmāk.

Prasmju attīstības politikai nepieciešama plaša vienprātība starp ieinteresētajām pusēm un stratēģiska starpinstitūciju politikas koordinācija ne tikai izglītības, bet arī ekonomikas, nodarbinātības, sociālās labklājības un citu politiku jomās. Visu ieinteresēto personu, jo īpaši darba devēju, iesaiste un līdzatbildība cilvēkresursu attīstībā ir izšķiroša. Tas ļaus mums nodrošināt plašākas iespējas un labāku dzīves kvalitāti visai sabiedrībai.

Digitālās izglītības rīcības plānam 2021.-2027. gadam un Eiropas prasmju programmai ilgtspējīgai konkurētspējai, sociālajam taisnīgumam un noturībai ir būtiska loma virzībā uz Eiropas sociālā pīlāra mērķu ieviešanu, jo īpaši kontekstā ar Covid-19 radītajiem izaicinājumiem. Covid-19 pandēmijas pieredze ir likusi mobilizēt materiālos un intelektuālos resursus, lai ne vien risinātu neatliekamos uzdevumus, bet arī pārvērtētu savus līdzšinējos priekšstatus un pieņēmumus, kā arī sadarbības formas un metodes.

Ir nepieciešama vienota un saskaņot rīcība, kas balstās izpratnē par ilgtspēju kā nākotnes sabiedrības balstu un virzītājspēku. Lai arī šis ir visas sabiedrības uzdevums un izaicinājums, tieši jaunās paaudzes loma šeit ir noteicošā. Tādējādi procesam ir jābūt abos virzienos vērstam, aizvien vairāk ieklausoties tieši jaunajā paaudzē, kuras potenciāls nākotnes risinājumu radīšanā vēl nav pietiekami novērtēts. Inovācijai un ilgtspējīgai pieejai jākļūst par izglītības procesa neatņemamu sastāvdaļu, vienlaikus aizvien pieaugošu uzmanību veltot ētikas aspektiem visplašākajā nozīmē, jo šie jautājumi vēl aizvien nav pietiekami akcentēti nākotnes izaicinājumu kontekstā. Šie jautājumi prasa neatliekamus risinājumus, tādēļ jāpilnveido Eiropas sadarbība labas prakses izplatīšanā un pārņemšanā, lai efektīvi risinātu kopējos Eiropas izaicinājumus un noturētu un attīstītu kopējo Eiropas konkurētspēju.

**Informatīvā ziņojuma projekts saskaņots** ar Ārlietu ministriju, Ekonomikas ministriju un Labklājības ministriju.

**Latvijas delegācija:**

Delegācijas vadītāja: **Ilga Šuplinska**, izglītības un zinātnes ministre;

Delegācijas dalībnieki: **Maija Zvirbule**, Izglītības un zinātnes ministrijas nozares padomniece (izglītības, jaunatnes un sporta jautājumi).

Izglītības un zinātnes ministre Ilga Šuplinska

Vīza:

Valsts sekretārs Jānis Volberts